Η έναρξη της μεγάλης ύφεσης πρόσθεσε ξαφνικά μία νέα κρίση στη μακριά διαδοχή εθνικών τραυματικών εμπειριών που ήδη από το 1914 ταλάνιζαν τη γερμανική κοινωνία. Από τη στιγμή που χτύπησε η ύφεση , η ανεργία αυξήθηκε κατακόρυφα. Ο αριθμός των ανέργων από 1,3 εκατομμύρια στα τέλη του 1929, έφτασε τα 3 εκατομμύρια ένα χρόνο αργότερα και τα 6 στα τέλη του 1932. Ο φόβος και η εμπάθεια αναπτύσσονταν παντού. Οι άνεργοι εργάτες διεύρυναν όλο και περισσότερο τις τάξεις του Κομμουνιστικού Κόμματος. Τα μετριοπαθή κόμματα ήδη από το 1924 είχαν αρχίσει να χάνουν ψήφους.

